**Munuaisfunktion gammakuvaus**

**Tutkimuspaikka**

Sisäänkäynti on sairaalan pääovesta F1. Kuvantaminen sijaitsee pääaulasta eteenpäin ja vasemmalla. Ilmoittaudu kuvantamisen tiloissa olevalla ilmoittautumisautomaatilla Kela-kortilla tai muulla virallisella henkilöllisyystodistuksella. Siirry odottamaan odotusaulaan 8.

Korut ja arvoesineet pyydämme jättämään kotiin.

**Yleistä**

Tutkimuksen tarkoituksena on selvittää munuaisten toimintaa, munuaisperäistä verenpainetautia tai virtsatie-esteen olemassaoloa. Tutkimustuloksesta lähetetään lausunto hoitavalle lääkärillesi.

**Tutkimukseen valmistautuminen**

Puoli tuntia – 1 tunti ennen tutkimusta sinun tulee juoda ½ - 1 litra nestettä, esim. vettä. Hoitava yksikkö ohjeistaa mahdolliset lääketauotukset.

**Tutkimuksen suorittaminen**

Tutkimus kestää noin tunnin ja se aloitetaan ruiskuttamalla radioaktiivinen tutkimusaine kyynärtaipeen suoneen. Virtsan eritystä tehostetaan tutkimuksen aikana antamalla nesteenpoistolääkettä.

Tutkimusaineen pisto vastaa verikokeen ottoa, muuten tutkimus on kivuton. Käytettävällä tutkimusaineella ei ole todettu sivu- eikä jälkivaikutuksia. **Tutkimusaineelle ei ole tavattu yliherkkyyttä**.

**Jälkitoimenpiteet**

Jos sinulla on **verikokeissa** käynti, ilmoita siitä **isotoopin hoitajalle.**

Tutkimuspäivänä sinun on suositeltavaa juoda nestettä normaalia runsaammin ja käydä tyhjentämässä virtsarakko mahdollisimman usein, näin tutkimusaine poistuu kehostasi nopeammin.

Jos olet lähdössä tutkimuspäivänä tai sitä seuraavana päivänä ulkomaille, pyydä isotoopista todistus tullia varten.

**Tutkimuspäivänä et saa olla läheisessä kontaktissa pienten lasten ja raskaana olevien naisten kanssa.**

**Naisille**

Emme yleensä tee tutkimusta, mikäli olet raskaana tai epäilet olevasi raskaana. Ilmoita asiasta hoitavaan yksikköön, niin tutkimus siirretään sopivaan ajankohtaan.

Radioaktiivinen tutkimusaine erittyy äidinmaitoon. Imetyksessä on pidettävä vuorokauden tauko.

**Yhteystiedot**

Perumattomasta ajasta peritään sakkomaksu. Peruminen on tehtävä viimeistään edellisenä päivänä klo 12 mennessä lähettävän yksikön takaisinsoittonumeroon: \_\_\_\_\_\_\_\_\_\_\_\_\_\_\_

Tutkimukseen valmistautumiseen liittyvissä asioissa olkaa yhteydessä suoraan isotooppiyksikköön. Olemme tavoitettavissa arkipäivisin klo 7.30–14:30. Puhelinnumero 044 797 4857.